
Ut 'e modder fan 'e maatskippij

Algemien ynliedend wurd.

De ynhâld fan neifolgjende ferhalen, wêryn't de neakene wêzenlikheid (it realisme) op 'e foargrûn stiet, bringt mei, dat net alle wurden en siswizen, dy't wy hjir brûke, like ‘fatsoenlik’ binne, want ek de minder fatsoenlike meitsje diel út fan de soms rûchrouwe taal, troch de ‘legerein’ sprutsen, en wy moatte ‘elke fûgel sjonge litte lykas er bebekke is’. Fan d' oare kant lykwols, d.i. út in taalkundich eachpunt besjoen, kin men der jamk net fan foarby, de sizzenskrêft fan dy wurden en siswizen te bewûnderjen. Faak noch binne se dêrtaboppe de utering fan in ûnbesnoeid, mar boartlik en oarspronkelik fernuft: te geil opskettene útrinders, mar fan in âlde stamme, dy't wy duorjende libbenskrêft tawinskje, rouwe diamanten, yn de weaze fertrape en bedobbe, mar dy't it opfiskjen en beslypjen wurdich binne, om de kroane fan ús einlânske sprake mei op te sieren en te ferrykjen.

Dit wat de taal oangiet.

Wat oangiet de haadpersoanen, dy't wy op it toaniel fiere, hja binne yn 'e grûn net min, mar hja hawwe ien swier gebrek, dat se gjin karakter ha. Hja prate en handelje nei tiid en omstannichheden of sa't har ôfwikseljende lúm it meibringt. It eigenbelang, út sucht ta selsbehâld berne, stiet yn alles by har op 'e foargrûn en bestjoert har dwaan en litten. Bytiden komt in edeler gefoel boppe, mar de duorjende earmoed dêr't se ûnder suchtsje, har temin ûntwikkeling mei de natoerlike brekken fan har kompleksje, belette it goede yn har ta ûntwikkeling te kommen, en kin teffens folle fan har dwaan ferûntskuldigje. In ûnbestimde en bygelovige frees foar de straffe, dy't it kwea efterfolget, hâldt har lykwols foar safier yn 'e bân, dat se de skyn fan it goede, yn oarremans each en foar har eigen gerêststelling, siikje te rêden. 't Is ek mei 't gewisse wol op in akkoard te smiten.

Fierder en einlings binne ús ferhalen gjin optinksels, mar natoertrouwe útbyldingen fan minskelike ferkeardens en ellinde, lykas dy hjir en dêr yn 'e wrâld (helaas!) noch bestiet.

Meie it beskôgjen dêrfan de lêzer wearzgje, mar him ta-allyk oanfiterje om, wêr't er it kin, ta genezing fan maatskiplike of sedelike wûneplakken mei te wurkjen! Dan is it doel berikt fan De Skriuwer.

Ynset

Waar as spek, men sjucht gjin joad op 'e dyk, lit stean fan in kristenminske. In fine storein út 'e nearbewolkene loft siigde del op 'e rottige tekken fan de neare krûpyntsjes of rûchrou opteine brakken, dêr't it doarpke (dat gjin doarpke hjitte kin) út bestiet, om, yn gielbrune drippen tegearrûn de oes te ferlitten en del te trobbeljen nei de lichte op in bêd fan kliemske brabze, opbûlgjende út 'e sompige boaiem, foal fan dong en 't ûnrant, dat lyk foar de drompel fan 't doarskezyn delbruid en yn de elkoar opfolgjende fuotleasten betrape is.

Gjin grant fan libben op dizze dei binnen de ring, troch de ferbylding trutsen om de earmelike klinten, om jin tinkbyld te meitsjen, dat hjir eat bestiet, dat men gjin doarp neame soe as de taal dêr in oar wurd foar hie, neat as hjir en dêr in pear ropske hinnen mei heech opsette kragen, kop yn 'e fearren, of treurich foardelsjende en út 'e sleur wei pjukkende nei in wjirmke, wa't sels de nearrûkende donglocht yn 'e grûn te benaud like te wurden, bywilen, it iepenlûken fan in doar, knarsende op 'e rustige hingen, dêr't in reekwolken, rûkende nei 't eart fan 'e brake, útteach en delsloech op 'e grûn en fuort dêrnei in ûnsjugge en ûnhuerige troanje, bedjupt opsjende nei 't malkjende swurk, om in amerij letter wer wei te wurden, of, in stalte, binnen 't doarskezyn steande, dy't de net te neamen ynhâld fan in readstiennene pôt mei foarsje fuortbruit - klits, klats! En... de doar giet wer ta: in aaklik piba boartsjen, soms, it skelle lûd fan kibjende en keveljende wiven, fûterjende op 'e bern, dy't as foar de hûnen fûn skine te wêzen, oars... alles stil, near, bedompt!

Bûten dy ring, de ûnmjitlike finnen mei splis wetter, dêr't in pear ferdwaalde gudzen oan de knibbels ta fersonken, de driuwende flotgerzen opslobberje en behaffelje, yn de freding-sleatten krôkjende frosken, rein fet fan 't ûnrant yn de weaze, dêr't se yn woele en har fermeitsje, om't hja dêr yn har elemint binne. In droevich fiersjuch, wêr't it tropke huzen net by flokt.

Oars, by 't simmer dan hawwe dy finnen in oar oansjen, dan is 't in kleurich libben tapyt, de kosselste flier fan in ûnmjitlike feesttinte mei de blijblauwe himel as koepeltek, dat dan lykwols yn syn ring omfettet net allinne de bûnte seal mei de júchjende en djoeiende feestgasten, mar ek it aaklike kloftsje huzen, dat fan de simmer net opgnisse wurdt, mar ôfstekkende by alles dêr omhinne, nammerste nearder liket as wannear't it iene by 't oare kleuret en elkoarren net skeint. Dan - yn wierheid - is dit tropke huzen mei syn omkrite it omkearde byld fan in oaze yn de woestine: in lân dêr't nin lân mear efter is, in efterôfgat bûten de skepping en lykwols... yn 't hertsje fan Fryslân, wier! Skoan, dan is der libben, al is 't ek in libben om der ien op ta te jaan...

Dochs om dizz' tiid, lykas op dizze dei is 't der stil...

Op dit stuit lykwols wurdt dy stilte hommels ferbrutsen, mar op aaklike wize, troch in espeltsje keakeljende buorwiven, dy't as aaisike hinnen, d' iene nei d' oare út 'e hûs komme, oanlokke troch en iezjende op it nijs(!) dat ien fan harren teset is om te ferkrantsjen, en dêr't elk no fierder har segen oer gean lit, om by einsluten ûnder elkoar deilis te wurden en in stik ôf te spyljen, dat hjir út en troch, mar eltse kear mei nije fariaasjes foarbrocht, en mei hantsjeklappen begroete wurdt troch de geast fan it kweade, it dierlike yn 'e minske.

 

- In raar ûngelok mei buorman Eint, sei?
 
- Al, ju? Hoe dat sa?

- Goaien, witst dat jitte net? Hy hat him de foet ferknoffele, it krop is hielendal optynd en hy kin net út 'e wei komme. De knekelhouwer1, dy't se der by helle ha, hat him de skonk yn 't wynsel set en sein, dat er dy net ferreppe mei, mar himsels kûs yn 'e hûs hâlde.

- Wat jy sizze? Mar 't komt my hielendal net hommels of ûnferwacht. 't Moat jin earder nij dwaan, dat him soks al net earder oerkomd is. Hy is al sa mennichkear mei in moai stik lead op 'e holle thúskomd dat...te, it koe gjin touwen hâlde, 't moast jin grize!

- Grize, wêrom? Ik sis, Jink, dy't n't oars wol, dy't n't oars sil. Wat docht hy him alle klapsketen dronken te sûpen en as in slânsfet thús te kommen?

- Wêrom? Om't er leaver yn 'e herberge syn treast siket as yn 'e hûs, en dêr hat er gelyk oan. Dat is ienfâldichwei de reden, Jel!

- Mar ik snap net... dat er dêr gelyk oan hat.

- Blaas do dy yn 'e bûse! Dat soesto net witte, hen? No dan, yn ien wurd, om't syn wiif in trins is, dy't de boel yn 'e hûs ferslam-pampet, ferwoastje en fersmoargje lit... dat is him yn 'e wei, want hy is út in krepe boel: syn mem hie 't altyd like himmel en skjin...

- Is Ank wier sa'n smoarge tjirk, Jink? freget Jel, wa't it yn 't sin komt, dat Ank sa faak de rûzige boel foar har útklinzge en de bern hoffene hat, doe't hjasels mei de goarre besocht en har man hiele dagen ‘buten’2 wie. Dat makkest my net wiis, mar do hast it grau op har... do mog'st3 sels witte wêrom?... ferfolget se hoannich en skeetsk, by harsels oertsjûge, op sa'n wize oan har plicht fan tankberens te foldwaan en meiien har buorwiif, dy't it better hat as hja, in stikel te stekken.

- No ja, seit Jink, dy't de stek falle lit om 'm op 't rjuchte stuit op te nimmen, ik mei dy falske flarde lijen sjen... mar ik wit wol wêrste op del wolste: Eint mocht my altyd skoan lije, doe't ik jit faam wie, mar dêrom hoechst net te tinken, dat ik jit jaloersk bin.

- Wêrom hat er dan sa gau in oar wiif nomd?

- In wiif? In húshâldster mienste...

De oaren laitsje en tinke der harres fan, it betinken dat se inoar begripe streaket harren.

- ...no, in wiif dan, mar ien dêr't er elk amerij ôfkomme kin.

- Om't se oer de putheak troud binne. Dêr seiste sa'n pear wurden... oars, do mochst net wolle, datste yn dyn earste leagen smoard wieste...

- En do ek n't!

- ...mar as er har net lije mocht, dan hie er dêrom nammerste gauwer en al lang har sitte litten, tinkt my.

- Ja, mar dat begrypst net, Jel! seit in oarenien, dy't der oant no ta gjin wurd betusken krije koe. Jink mient, hy wachtet dêr mei oant har eigen âldkearel, dy't se út twang fan har âlden nomd hat, mar dy't se hearre of sjen mei, om in luchje giet... dat kin wol hommels ris barre... Gjalt is sa krebintich, dat hy rûkt al nei de lodde... Koartom, hja hawwe beide al in útsjend each, moatst rekkenje.

De tahearsters binne fan miening, dat de sprekster net ferrotte is al stjonkt se wat, en dat dit stik dan ferd... moai spilet.

- Wat seist dêr, smoarge têst?... As 'k my oan dy besûndigje woe, dan helle ik dy it ljocht ta dyn rare kop út, mar do bist bûten 't gebed... do hiest al twa lapen op 'e rôk, earste mei dyn jobbe yn 'e lange tsjinst gieste. Jink is oars net wend, as men har heart, om sa mei de hiele wâl út te fallen, mar as se har de bek iepenbrekke, is har de kop ek gjin jelne lang.

- Lit Jink rache safolle as se wol, seit it wyfke, dy't, yn in himmel wurkpakje klaaid, út 'e fierte neierkomd mei in braskoer fol ‘boadskippen’ ûnder 'e skelk, nimmen oars is as Ank, dêr't Eint mei húsmannet, do moatst har net telle, bern hawwe bernepraat. It liif grommelt har of hja hat grôt iten...

- Wat ik iten ha, kin dy neat skele, want dêr wurdsto dochs net snotterich oer, rin nei dyn kearel, dy't alles fersûpt...

- En dêrsto nochteren fan bliuwste. Mar dat Eint yn 'e lêste tiid wer begûn is te sûpen, dêr bisto de woartel fan... foar 'e tiid die er dat sa net, teminsten by my net. Wêrom heinsto him op 'e dyk en fierst him de kop op? Wat haw ik dy ea misdien, ferfettet se by 't gûlen om ôf, datst de hân stekste tusken de bast en de beam? En dan, breinroerd en opsternaat, fan inerlike jaloerskens fertard: As ik ea tinke moast, datste mei him heulste, dan soe ik yn steat wêze jimme beide te fergriemen! Dan wer bedaarder: Mar ik ken Eint, hy sil him net langer fan dy oprokkelje litte, hy hat it my ûnthjitten, en syn sûpen sil ik wol mei rêde... wat siik is, is net dea....

En nei dit sizzen en mei dit betinken giet se fierder en lit de rabjende en rachende wiven, dy't no ek d' iene nei d' oare yn 'e hûs geane, meiinoar allinne.

De stoarm fan deilisskip is bûten bedarre... it swier waar ferdield, fersprate sparken sjittende yn 'e hûs... op 'e bern, of him as terêchslach oppenearjende, fan de thússittende man oerslaande op it wiif, om't se har tiid mei rabjen op 'e buorren fersleauke en de ierappels op 'e hurd ferdruie, of de mosterstip oanbaarne litten hat.

Ut dizze gearspraak fan de pôt en de tsjettel, út dizze tiezekleaune sille wy de ein sjen te finen en dêrmei ús ferhaal opsette, om nei geraden dat de kleaune ôfwuollet, it stadichoan ôf te breidzjen.

 

Wat siik is is net dea, hie Ank oer Eint pratende sein, en it like wol, dat hy har sizzen wiermeitsje woe, want nei drank taalde er fuortoan net. Hy in sûper? Dat hie er noch noait west, en in skelm dy't it oars sei! Mar men koe in oar de mûle net stopje. 't Hindere him jamk mear, dat er mei syn skonk tangele siet en dy noch yn lang n't brûke koe. Folle fertriet hie er der lykwols net oan, 't wie allinne mar, dat er hiele godgânske dagen op bêd omkruse moast, mar hy treastge him yn syn ûnk. Men moast him net op syn brea lizze kinne, dat er nijsgjirrich en ûnpasjintich wie, dat hie er noait west, Ank koe 't getuge. Der wiene guod, wa't syn gewoane fleurige sin yn 'e wei wie, om't se him dat bestean fergunden. 't Wie him faak fan harren wikt, dat him dit nochris thúskomme soe. Dy moasten dêr gjin eare fan ha, of dat hja, him ûntefreden sjende, sizze koene: De earen binne him bekôge. Dêrom gekjage er lykas fan te foaren. Noait benaud!

Mar de lju hiene ek sa har betinkens. As se him fan te foaren, út âlde wizânsje, mar yn ferbastere Frysk fregen, hoe't it gyng? dan sei er: Op fuotten goed, op 'e hannen ha 'k it noch net besocht. Sa'n gekoanstekker, wel? Wat soe er no op dy frage anderje? Mar hja woene syn froegere spot net mei spot betelje. Hja soene edelmoedich wêze, en dochs foldwaning fine, by 't oanhearren fan de krimmenaasjes, dy't se as antwurd op har frage: hoe't it mei him wie? ferwachten. Ha 'k it n't sein? soene se dan mei rjocht en reden útroppe kinne, en wat kin in minske streakje, of syn snoadens better bewiizgje, as te sjen dat syn sizzen neikomd is, al is dit ek it ûngelok fan in meiminske! Mar Eint makke har oardiel te skande: hy krimmenearre net, hy grapjage. 't Is sa mei my, sei er, sûn en bêdridich tagelyk, en dan lake er. En har oardiel draaide, lykas in waaier op 'e skoarstien: Dochs in aardige kearel, altyd koartswilich, wel? Nearne gjin euvelmoed yn: 't wie dochs in gelokkich bestean.

Hy lake ek tsjin Ank, mar mei de neimakke goedmoedigens en stânfêstens fan in sabeare martelder, en om't er ferwachte, dat hja him in printsje jaan soe oer syn ferduldigens. Hja moast him troaie en him bekleie. En hja die it, om him wille te jaan, en dat er har trou bliuwe soe. Hja skripte har de neils fan 'e fingerseinen. In pear dagen yn 'e wike gyng se út te himmeljen. Dan sette se de moarne alles foar Eint ree, syn hiele ris en dis, en kaam de jûne mei wat ‘boadskippen’ foar 't fertsjinne lean thús. Dêr wie dan altyd wat snobberij of oars in flaubyt foar Eint by. Oare dagen skripte se yn 'e hûs om, of frissele matten. Braakjen wie oars mear mei te fertsjinjen, mar dit wie har ûntkomd. Hja wie al sûnt in moanne of wat swierfoets, en begûn tsjin 'e ‘reis’ oan te sjen. Hja klage der net oer, mar hâlde har ‘jongwiif-wêzen’ net langer foar de wrâld ferhoalen, om't Tryn mei har lapen op 'e rôk en har jobbe fan in kearel hie al rûnom ferteld, dat Ank ‘in goede simmer hân hie’... grappich, wel? Mar Tryn hie ek de namme, dat se net om in hoekje stien hie, doe't it praten leard waard.

En Eint lei mar al oan op bêd en wie in foarbyld fan geduld. Hy hie ek gjin ûnnutte prakkesaasjes oer de dei fan moarn, want dy soe foar sinen wol soargje, woe er hawwe. Ank wie dêr krekt oars fan, hy koe him net begripe hoe't hja sa wie.

Mar geduldich as hy wie, seach er 't sûnder argewaasje oan, hoe't har nivere fingers de snilen ta in frissel ferienigen en noait warrich liken te wurden. Wat wie dy gesondheid al wat wurdich foar in minske. Mar sa sûn as Ank wie, dy moasten der ek noch geboren wurde. 't Wie in wûnder wat se yn har ‘rammelats’ slaan koe. Moarns in tsjok omstik brea mei in skrabke bûter en in ierappel op 'e hurd bret, en middeis in oploege pôtlid fol ierappels yn in feech te behimmeljen wie har likefolle as in slach oan 'e kop, al hie se der neat ta as wat seane moster en in bewyske fan fet. Wat hie hy dan altyd mei in bytsje ta west. Hy lake om it panfol iten, dat se him op bêd bringe woe: Wa sil dat hawwe? Do, net? Op gjin tsiende part nei, dêr, krij 't mar wei... 't mocht lykje oft ik in slatter wie! Hy socht har yn goedens oan 't ferstân te bringen, dat in poarsje iten mar ûngesûn wie: Dêr waarden ek gjin fretters geboren, mar der waarden fretters makke. Hy sei dat net om har, hy fergunde 't har net, mar hja koe oan harsels sjen, dat se der net fleuriger fan waard. Hy woe in minske graach ta 'n bêste riede, sei er, as se der mar net boppe oerhinne harken. Hja suchte, mar 't begrutte har noch om him, dat er net mear mocht. Hja socht in pear fan de moalichste ierappels foar him út, die dy yn in teepantsje mei in klobbe bûter en ek de romte fan sûker yn 'e brij, dy't se as in proeflke efternei allinne om him ree makke hie. Sels hie se 't like leaf sûnder. Hja tsjinne him de soallen út 'e skuon. ‘'t Fromste’ en bêste wie foar him.

Mar hja hie gjin ferstân fan syn kwaal, sei er. Hja frege mar allinne hoe't it mei syn skonk wie. Mar dy die it him prinsepeal net, dy soe wol fansels betterje, dêr moast allinne mar tiid ta wêze. Lykwols, syn mage dooch net. Dat wie in âlde pogge, as jonge hie er dy al hân. Mar syn mem wist der doe altyd ried op. Hja hie altyd Bearenburger yn 'e hûs hân. Gjin better ding yn 'e wereld!...

Eint gekjage net mear, hy gnoarre as in âld baarch. Hy waard swiersettich, hy ‘krige 't mei himsels te dwaan’ en suchte oer de ferdurvenheid fan de minske yn 't gemien, en yn 't bysûnder oer de onkunde fan Ank, dy't him net begriep. Hy begûn te stúnjen en woe gjin iten mear ha.

Ank skriemde yn Stillens, hja woe him sa graach yn in goede lúm hâlde, want hja woe him syn ûnthjit fan trouwen wer yn 't sin bringe, om har eare te rêden. Hja hie dêrom alles ferdroegen wat ea in frommeske yn har skyn ferdrage koe: dat wie net gering! Soe dat alles bûter oan 'e galge west ha? Nee, o nee! Hja woe 't noch fierder mei him besiikje... Hja moast harsels lykwols bekenne, dat it in behyplik krewei wie. Hja wist n't hoe't se mei him oan moast, hy wie hinne en wer as de wyn. Yn ien sike laitsje en skrieme... Och, hy wie yn 'e hûs ek altyd sa ferdoarn. Mar hja woe 't nochris besiikje. In uterste middel, hoewol faak slimmer as de kwaal sels, soe him út syn ûnferskilligens opweitse!

- Sil ik in pakje Bearenburger helje?

- Om my net!

- Mar as dy dat helpe koe...

- No, toe dan mar... 't kin my lykwols neat skele. En doe't Ank de krûden helle hie en frege wat der op moast:

- Dêr heart oars drank op, mar ik wol gjin drank mear ha.

- Wetter dan?

- Ja, mar wetter... hoewol... in lyts goatsje drank... allinne om net te ferslaan, witste? 'k Bin oars op 'e drank tsjin, ik ha 't ek fersein.

- Om tefolle... no ja, mar as 't foar in middel tsjinje kin, dat is net ferbean: alles is ta in gebrûk.

Dat sizzen rûn him as lij wetter yn d' earen.

- Dêr hast it by de skjinne ein. En yn in goede lúm brocht, ferfolge er fertroulik: Mar biste der wis fan, dat âlde Houk it net ferkrantet aste drank by har hellest? 't Is sa'n babbelkous!

- Dat hoecht net. Ik ha noch wol wat ûnder 'e koark. Dat woe 'k oars efterút hâlde... ik sil dy letter wol sizze wêrom.

- Sis it no mar.
 
- Al? No toe dan mar. Hja gyng nei 't bêd dêr't Eint op lei en lústere him wat yn 't ear.

- Ik ûnthjit it dy, sei er.

- Wier?

- Leaust my net?

Ja, hja leaude him en fielde har lokkich, dat er wurd hâlde soe en net gnoarrich mear wie. Dat gefoel spegele him ôf op har wêzen en makke har foar in eagenblik - moai!

It blierkjen fan har blijblauwe eagen en de blide glâns op har wêzen diene it oer de holle sjen, dat se bleek en smel om 'e kiuwen wie, en har himmel útsjuch skeinde yn neat itjinge har moai makke op dit stuit. De wite mûtse op it kreas útkjimde hier, it dûnkere jakje en de bûnte skelk mei wite bannen wiene skjin as de brân en stiene har goed. Fergelike mei alles hjir om har hinne, wie se in oangenamme ferskining, dêr't Eint, hoewol foar alles fereale op in goed libben, net blyn foar bliuwe koe. In griene rite fan sûn jongkearel, yn wielderige rêst libjende, kaam him oan.

- Kom hjir nochris!

- Wat is't?

- 't Is mar, dat ik dyn namme ûnthâld, mar jou my in lytske. En hy tute en streake har as in grien jong feint, dy't foar 't earst by in faam komt...

De sinne skynde foar in poas op 'e skûtelbank.

Sa ferrûnen wer in wike of wat. Ank wie tefreden en skripte en klaude wat se ôfskrippe koe. Hja ûntsei har alles wat har yn har tastân sa nedich west hawwe soe. Lokkich, dat se geef fan ynhouten wie, hja bleau sûn.

Eint wie ek tefreden en loek it loaie lyntsje. Hy brûkte syn Bearenburger op 'e tiid en de mage kaam wer wat yn 'e stokken. Wat er iet wie in ûnnoazel kromke, mar fan 't bêste wat in arbeider krije kin en hy winske net nei mear. Hy waard wer fleurich en koe wer grapjeie lykas te foaren. 't Kaam him foar, dat se in smûk libben hiene tegearre en winske dat 't se altyd sa hâlde mochten. 't Benijde him, dat Ank dit net altyd allike hertlik tastimde. Hja hie altyd sa'n mûzenêsten, wêr wie 't goed foar?... Mar 't benijde Ank yn Stillens, dat er noait frege wêr't it wei kaam. Wêr moast it mei har beiden hinne as hja fan 'e baan rekke?...

Ank wie oan 'e smite ta, en hie no en dan in fertroulike gearkomste mei Jel, har buorwiif. Eint, mei de koartsjendheid fan ien, dy't allinne om himsels tinkt, koe him net begripe wat hja dan tegearre mûskoppen, en tochte dat se 't oer him hiene. Mar syn moai foar de hân wêzen trou, like er der yn 't minst net tsjin te hawwen, dat Jel gauris by harren ynfoel. Hy fitere Ank oan om har tige te letten en te setten, mar as se de fuotten oer de drompel hie, siet er tsjin syn wiif oan:

Wat docht dy hjir sa folle te fleanen? sei er dan. Men is jins eigen hûs langer ûnmachtich. Hja soe mar yn har eigen went bliuwe. Wy hoege gjin hânkikers of drompelmaaiers. Men rekket gauwernôch oer de streek, en wy kinne sels ús koarsten wol bite. En dat konkelfoezjen tegearre stiet my ek n't oan...

Ank socht him yn 't ferstân te krijen, dat se net langer bûten help koe, en Jel har tsjinsten skielk nedich hawwe soe... De weet fan har tastân kaam in amerij yn syn ûnthâld terêch. Hy berêste deryn, mar seach tsjin 't eagenblik oan, dat Ank op bêd lizze en hy der ôf moatte soe. Hy moast him de sinnen ris wat fersette om net te ferslaan.

- Jou my de Bearenburch mar ris... de mage begjint my wer te prykjen...

- Dy stiet by dy op it bêdsbuordsje... ik ha 't wer ferneard...

- Al ju? Kom!... dêr priuw ek mar ris, do bist dochs in bêst wyfke! Mar Ank betanke derfoar. 't Wie har te bitter, sei se.

Doe't Jel in amerij letter by harren ynkipe, wie Eint yn in fleurige bui. Hja moast har de bûse útskuorre om de grappen, dy't er ferkofte. Syn goede lúm skynde te spruten4. Jel tochte, hy wie sa plezierich, hy moast der mar ris ôf, dan koe se syn leger ris opmeitsje en der skjinne lekkens op dwaan. Dit wie Eint net nei 't sin! Der ôf!... Dêr hie er jit net op sind: syn skonk siet noch yn 't wynsel. Mar mei syn neimakke stânfêstens fan sabeare martelder woe er 't besiikje. Jel naam it op har noed om de skonk út 'e ruften te nimmen, lykas hja 't neamde.

Ferduld! Hy koe wer gean. En krekt op 'e tiid, sei Jel, want oars hiest glêzene kûten krige. Dêr binne mear foarbylden fan west. Dêr hiene jimme...

- Hâld dyn mearkes fan kreamwarster mar yn 'e bûse, sei Eint. Aste faak tinkste dat ik in sike ferbylding hân ha, dan bist ferbjustere...

Dy divelske drank, hy hie der syn hiele rol troch fergetten en de kenyntsjedagen soene no foargoed út wêze: Jel soe der fansels oeral mei húskebylâns gean, dat him neat mear mankearde.

- Dy is soms slimmer, heite, as de tredde deis koarts! sei se. Dêrby, dy't skurf is skobbet en dy't de skoech past tsjucht 'm oan. Jel hie in oare manear as Ank om mei sokke manlju om te springen: hja troaide se net, mar narre se, om dan kaam der kriich yn. En 't wie har oerwicht fan fekke, dat Eint net lilk waard, ek doe't se sei, wylst se syn bêd opmakke:

- Dêr hast in swiet drankje om yn te nimmen by dy op 'e bêdsplanke stean, heite!

- Swiet? It mocht wat. 't Is ek gjin drank, mar wetter!

- Hâld dy mar net sa konfûs, Jel wer, do spijst der ek no noch n't yn. Oars, dat hoecht ek n't. Ik sis ek altyd: Ba, jenever! Hie 'k mar 'n dikkop!

- Hiest wier sin oan in flutske, Jel? freget Ank, bang dat Eint lilk wurde sil. Ik ha jit in drip yn 'e spine...

Jel ornearret, dat in bytsje ribsmoar net wei is, en sit in eagenblik letter te priuwen út 'e romer, dy't Ank har tabringt, wylst Eint, om har selskip te hâlden, jit in Bearenburch tapet, skoan der gjin drank, mar wetter op is, lykas er tsjin Jel úthâldt.


Aantekeningen

1kwakzalver, wûnderdokter

2de betekenis fan dit wurd yn dizze sin, wurdt yn'e rin fan dit ferhaal dúdlik makke

3mog'st, âlde wurdfoarm foar meist, noch hjir en dêr brûklik

4aanstekelijk werken

OEBPS/nav.xhtml
Inhoud

		Ut 'e ûnderste lagen

		Ut 'e modder fan 'e maatskippij		Algemien ynliedend wurd.

		Ynset











OEBPS/logos/logos.jpg







OEBPS/images/feit009uteu01_01_tpg.jpg
Ut ’e Ginder-
ste lagen







